รวบวายร้ายภัยสังคม ใช้เฟซบุ๊กหลอกสาว ชิงทอง 2 บาท บังคับกดเงิน 2 หมื่น
ตำรวจสน.ฉลองกรุง รวบหนุ่มบุรีรัมย์ ใช้โซเชียลหลอกสาวมาพบ จี้ชิงทองหนัก 2 บาทในคอ ยังบังคับไปกดเงินจากเอทีเอ็มให้อีก 2 หมื่น แต่ซวย ตำรวจออกตรวจไปเจอพอดี ผบก.น.3 รุดมาสอบด้วยตัวเอง ชี้พฤติกรรมของคนร้ายเป็นภัยต่อสังคม เวลา 02.30 น. วันที่ 13 พ.ค. พ.ต.อ.สุเมธ โภชนา ผกก.สน.ฉลองกรุง พ.ต.ท.มานัส เลาะหมัดจิตร รอง ผกก.ป. พ.ต.ต.สมชาย องค์เพลาเพลิด สวป. ร่วมกันจับกุมนายอำนาจ เตียบประโคน อายุ 35 ปี อยู่บ้านเลขที่ 7 หมู่ 10 ต.บึงเจริญ อ.บ้านกรวด จ.บุรีรัมย์ บริเวณสวนหย่อม หน้าธนาคารกรุงไทย สาขานิคมลาดกระบัง แขวงลำปลาทิว เขตลาดกระบัง กทม. แจ้งข้อหา ชิงทรัพย์ในเวลากลางคืนโดยมีอาวุธ ฝ่าฝืน พ.ร.ก. ฉุกเฉิน ช่วงเวลาเคอร์ฟิว พร้อมของกลาง สร้อยคอทองคำ น้ำหนัก 2 บาท จำนวน 1 เส้น เงินสด 20000 บาท หมวกกันน็อกเต็มใบ สีดำ 1 ใบและกระเป๋าสะพาย สีน้ำเงินดำ 1 ใบทั้งนี้ สืบเนื่องจากเจ้าหน้าที่ตำรวจชุดจับกุมได้ออกตรวจพื้นที่ เมื่อมาถึงที่เกิดเหตุ พบรถจยย.ต้องสงสัยจอดอยู่บริเวณหน้าธนาคารกรุงไทย ภายในนิคมลาดกระบัง จึงเดินตรวจบริเวณสวนหย่อม ใกล้เคียงกับที่จอดรถ จยย. คันดังกล่าว พบน.ส.น้ำฝน (นามสมมติ) และนายอำนาจ นั่งอยู่ จึงได้สอบถาม น.ส.น้ำฝน ทราบว่าถูกนายอำนาจ ซึ่งรู้จักกันทางเฟซบุ๊ก โดยนายอำนาจได้ใช้เฟซบุ๊กปลอมเป็นหญิงสาวพูดคุย และนัดเจอกับผู้เสียหายเมื่อนายอำนาจ มาถึง ได้บังคับผู้เสียหายให้ขับรถไปท้ายซอยฉลองกรุง 39 พร้อมให้จอดรถในที่มืด และใช้มีดปลายแหลม ยาวประมาณ 4 นิ้ว จี้คอบังคับให้ปลดสร้อยคอทองคำ 1 เส้น น้ำหนัก 2 บาท หลังจากผู้เสียหายปลดสร้อยคอให้แล้วได้ใช้มีดปลายแหลมบังคับให้ผู้เสียหายขับรถย้อนกลับไปกดเงินสดที่ตู้ ATM ธนาคารกรุงไทย ซึ่งผู้เสียหายได้กดเงินสดมา จำนวน 20000 บาท มอบให้นายอำนาจ จากนั้นได้เข้าไปพูดคุยกันในสวนหย่อมข้างธนาคาร จนเจ้าหน้าที่มาพบทั้งนี้ ผู้เสียหายชี้ยืนยันว่าทรัพย์สินดังกล่าวเป็นของตนจริง จึงได้นำนายอำนาจ พร้อมของกลางมาที่ สน.ฉลองกรุง สอบสวนนายอำนาจให้การรับสารภาพ พนักงานสอบสวนจึงดำเนินคดีตามกฎหมายต่อมา พล.ต.ต.สมนึก น้อยคง ผบก.น.3. พ.ต.อ.กัญชล อินทราราม รอง ผบก.น.3 พ.ต.อ.นพรัตน์ สินมา รอง ผบก.น.3 เดินทางมาสอบสวนผู้ต้องหาด้วยตนเอง เนื่องจากพฤติกรรมของคนร้ายเป็นภัยต่อสังคม จึงต้องการสอบสวนไว้เป็นข้อมูล เพื่อหาแนวทางป้องกันไม่ให้เกิดเหตุการณ์แบบนี้อีกในอนาคต
ตำรวจสน.ฉลองกรุง รวบหนุ่มบุรีรัมย์ ใช้โซเชียลหลอกสาวมาพบ จี้ชิงทองหนัก 2 บาทในคอ ยังบังคับไปกดเงินจากเอทีเอ็มให้อีก 2 หมื่น แต่ซวย ตำรวจออกตรวจไปเจอพอดี ผบก.น.3 รุดมาสอบด้วยตัวเอง
โจรโซเชียล,หลอกมาจี้,หลอกสาวชิงทรัพย์,จับภัยสังคม,หนุ่มภัยสังคม,ข่าวทั่วไป